ธปท.หนุนตั้งองค์กร คุมสหกรณ์-พิโคฯ
ธปท.จับมือคลัง ตั้งองค์กรอิสระดูแลสหกรณ์ออมทรัพย์ ครอบคลุมถึงพิโคและนาโนไฟแนนซ์
18 มิ.ย. 2559

โพสต์ทูเดย์ - ธปท.จับมือคลัง ตั้งองค์กรอิสระดูแลสหกรณ์ออมทรัพย์ ครอบคลุมถึงพิโคและนาโนไฟแนนซ์
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิเผยว่า กระทรวงการคลังอยู่ระหว่างเชิญหน่วยงานที่เกี่ยวข้องมาหารือถึงการกำกับดูแลบริการทางการเงินภาคประชาชน รวมถึงสหกรณ์ออมทรัพย์ด้วย เช่นเดียวกับพิโคไฟแนนซ์ นาโนไฟแนนซ์ ซึ่งการกำกับดูแลจะแตกต่างจากสถาบันการเงินที่ ธปท.ดูแล เพราะใช้ทักษะต่างกัน การจัดตั้งองค์กรกลางมาดูแลสหกรณ์และบริการทางการเงินเหล่านี้ โดยอยู่ภายใต้การดูแลของคลังน่าจะดีกว่าอยู่กับ ธปท. และควรมีการดูแลด้วย เพราะหากเกิดปัญหาอาจส่งผลกระทบต่อเศรษฐกิจภาพรวมได้
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธปท. กล่าวว่า การจัดตั้งองค์กรกลางมาดูแลสหกรณ์เป็นเรื่องที่ดี เพราะสหกรณ์ยังไม่เคยมีหน่วยงานกำกับมาก่อน มีแต่หน่วยงานส่งเสริมสหกรณ์ออมทรัพย์ ที่ดูแลรายย่อย บวกกับสหกรณ์ออมทรัพย์ให้บริการที่หลากหลายมากขึ้น คือ นอกจากให้กู้กับสมาชิกแล้ว ยังให้กู้กับองค์กรอื่น รวมถึงสหกรณ์เองก็ไปกู้ธนาคารพาณิชย์ด้วย จากเดิมที่คิดกันว่า บริการการเงินของสหกรณ์เป็นระบบปิด แต่เมื่อเปิดมากขึ้น ก็อาจกระทบต่อระบบสถาบันการเงินของประเทศได้ และการกำกับดูแลยังป้องกันไม่ให้สหกรณ์เกิดปัญหาเหมือนกรณีเครดิตคลองจั่นด้วย
นางฤชุกร สิริโยธิน ผู้ช่วยผู้ว่าการสายนโยบายสถาบันการเงิน ธปท. กล่าวว่า การตั้งองค์กรใหม่ขึ้นมาดูแลสหกรณ์แทนที่จะอยู่ภายใต้การกำกับของ ธปท. ไม่ใช่การผลักความรับผิดชอบ แต่ลักษณะงานดูแลกำกับแตกต่างกัน ส่วนองค์กรอิสระที่จะตั้งมาดูแลสหกรณ์และนันแบงก์นั้น ไม่ได้หมายความว่าต้องโยกนันแบงก์ที่ให้บริการบัตรเครดิต สินเชื่อส่วนบุคคล ที่ปัจจุบันอยู่ภายใต้การดูแลของ ธปท.ไปที่องค์กรใหม่ นันแบงก์ปัจจุบันยังอยู่กับธปท.เช่นเดิม